ระเบียบคณะกรรมการเครื่องสำอาง ว่าด้วยการโฆษณาเพื่อแก้ไขความเข้าใจผิดของผู้บริโภคที่อาจเกิดขึ้นจากการโฆษณาเครื่องสำอาง พ.ศ. 2561
ระเบียบคณะกรรมการเครื่องสำอาง
ว่าด้วยการโฆษณาเพื่อแก้ไขความเข้าใจผิดของผู้บริโภค
ที่อาจเกิดขึ้นจากการโฆษณาเครื่องสำอาง
พ.ศ. ๒๕๖๑
 

โดยที่เป็นการสมควรกำหนดระเบียบคณะกรรมการเครื่องสำอาง
ในเรื่อง การโฆษณาเพื่อแก้ไขความเข้าใจผิดของผู้บริโภคที่อาจเกิดขึ้นจากการโฆษณาเครื่องสำอาง
เพื่อเป็นการกำหนดแนวทางปฏิบัติให้เข้าใจถูกต้องตรงกัน

อาศัยอำนาจตามความในมาตรา
๔๔ วรรคหนึ่ง (๔) แห่งพระราชบัญญัติเครื่องสำอาง พ.ศ. ๒๕๕๘ คณะกรรมการเครื่องสำอาง
จึงออกระเบียบไว้ ดังต่อไปนี้

ข้อ
๑ ระเบียบนี้เรียกว่า ระเบียบคณะกรรมการเครื่องสำอาง
ว่าด้วยการโฆษณาเพื่อแก้ไขความเข้าใจผิดของผู้บริโภคที่อาจเกิดขึ้นจากการโฆษณาเครื่องสำอาง
พ.ศ. ๒๕๖๑

ข้อ ๒[๑] ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ
๓ ในระเบียบนี้
คำสั่ง หมายความว่า คำสั่งของเลขาธิการ โดยความเห็นชอบของคณะกรรมการเครื่องสำอางให้ผู้จดแจ้งหรือผู้ทำการโฆษณาดำเนินการโฆษณาเพื่อแก้ไขความเข้าใจผิดของผู้บริโภคที่อาจเกิดขึ้นตามมาตรา
๔๔ วรรคหนึ่ง (๔) แห่งพระราชบัญญัติเครื่องสำอาง พ.ศ. ๒๕๕๘

ข้อ
๔ เมื่อผู้จดแจ้งหรือผู้ทำการโฆษณาได้รับคำสั่งแล้ว
ให้ปฏิบัติดังนี้
๔.๑
นำข้อความที่จะใช้ในการโฆษณาเพื่อแก้ไขความเข้าใจผิดของผู้บริโภคมาให้สำนักงานคณะกรรมการอาหารและยา
ภายในกำหนดเวลาสิบห้าวัน นับแต่วันที่ได้รับคำสั่ง
เพื่อให้สำนักงานคณะกรรมการอาหารและยาพิจารณาอนุมัติข้อความนั้น
๔.๒
ดำเนินการโฆษณาเพื่อแก้ไขความเข้าใจผิดของผู้บริโภคที่อาจเกิดขึ้นจากการโฆษณาภายในกำหนดเวลาสามสิบวัน
นับแต่วันที่ได้รับอนุมัติตามข้อ ๔.๑
๔.๓
การโฆษณาเพื่อแก้ไขความเข้าใจผิดของผู้บริโภคตาม ๔.๒
ให้กระทำทางสื่อโฆษณาที่ผู้ทำการโฆษณาใช้ในการโฆษณานั้น และให้กระทำต่อเนื่องกันเป็นเวลาไม่น้อยกว่าเจ็ดวัน

ข้อ ๕ ข้อความที่จะใช้ในการโฆษณาเพื่อแก้ไขความเข้าใจผิดของผู้บริโภค
อย่างน้อยต้องมี
ดังต่อไปนี้
๕.๑
ข้อความที่จะใช้ในการโฆษณาที่ได้รับอนุมัติตามข้อ ๔.๑
๕.๒
ข้อความชี้แจงให้ผู้บริโภคเข้าใจถึงความถูกต้องของโฆษณา หรือความมุ่งหมายอันแท้จริงของผู้ทำการโฆษณาที่มีอยู่สำหรับโฆษณานั้น

ข้อ ๖ ค่าใช้จ่ายในการดำเนินการโฆษณาเพื่อแก้ไขความเข้าใจผิดของผู้บริโภค
ให้ผู้จดแจ้งหรือผู้ทำการโฆษณาที่ได้รับคำสั่งให้แก้ไขความเข้าใจผิดของผู้บริโภค
เป็นผู้รับผิดชอบค่าใช้จ่ายดังกล่าว


ประกาศ
ณ วันที่ ๒๐ เมษายน พ.ศ. ๒๕๖๑
ธเรศ กรัษนัยรวิวงค์
รองปลัดกระทรวงสาธารณสุข
หัวหน้ากลุ่มภารกิจด้านสนับสนุนงานบริการสุขภาพ
ประธานกรรมการเครื่องสำอาง






วิวรรธน์/จัดทำ
๑๓ มิถุนายน
๒๕๖๑


[๑] ราชกิจจานุเบกษา
เล่ม ๑๓๕/ตอนพิเศษ ๑๓๔ ง/หน้า ๑/๑๒ มิถุนายน ๒๕๖๑